|  |
| --- |
| **Budapest Főváros VII. kerület Erzsébetváros Önkormányzata**  **Gyuris Gabriella irodavezető** |

Iktatószám:

Napirendi pont: ….

**ELŐTERJESZTÉS**

**A Művelődési, Kulturális és Szociális Bizottság2025. április 14-ei rendes**

**ülésére**

|  |  |
| --- | --- |
| **Tárgy:** | Döntés a Bethlen Téri Színház Közhasznú Nonprofit Kft. szakmai beszámolójának elfogadásáról |

**Készítette:**

Molnár-Csomós Ilona

művelődési és intézményi referens

**Törvényességi szempontból kifogást nem emelek:**

dr. Mészáros-Rajczi Andrea

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

Budapest Főváros VII. kerület Erzsébetváros Önkormányzata a Bethlen Téri Színház Közhasznú Nonprofit Kft.-vel (továbbiakban: Színház) 2019. szeptember 25-én Közszolgáltatási szerződést kötött előadó-művészeti szolgáltatások biztosítására, amely a Képviselő-testület 227/2022. (IX.21.) határozata alapján 2031. december 31. napjáig meghosszabbításra került évi 6.000.000,- Ft-ban megállapított támogatási összeggel *(1. számú melléklet)*. Ezt követően a 2024-es év folyamán a támogatási összeg 6.000.000,- Ft-ról 7.500.000,- Ft-ra emelkedett a Képviselő-testület 109/2024. (IV. 24.) határozata alapján *(2. számú melléklet)*.

A megállapodás keretében a Színház a következő feladatokat vállalja:

1. a színháztermet évi két, a kávézót évi két alkalommal térítésmentesen az Önkormányzat rendelkezésére bocsátja. Az igénybevétel időpontját a felek kötelesek legalább 3 hónappal a tervezett időpont előtt egyeztetni.
2. évi négy alkalommal a színházban önköltségi áron lehetőséget biztosít önálló kezdeményezésű színházi előadások bemutatására. Az előadás bemutatásához szükséges technikai és promóciós szükségleteket, saját meglévő erőforrásain túl, csak a költségek megtérítése esetén köteles biztosítani. Az előadások időpontjait a Felek az előadás dátumát megelőzően legalább 3 hónappal egyeztetik. Mindezek és az előadás egyéb paraméterei minden esetben külön írásos megállapodásban kerülnek meghatározásra.
3. 20% kedvezményt biztosít a VII. kerületi lakosoknak a színházi jegyáraiból.
4. napközi-jellegű, a színház műfajaiból adódó saját tematikájú táboraira a kerületben lakó diákok számára 30%-os kedvezményt biztosít.
5. óvodás korú gyermekek, általános és középiskolásoknak szóló beavató színházi programjaira a kerületben működő köznevelési intézmények számára 40%-os kedvezményes részvételi lehetőséget biztosít.
6. saját tematikus színházi rendezvények (fesztiválok, évfordulók, események) szervezését, lebonyolítását, rendezését, melyekre bizonyos esetekben az Önkormányzat külön programtámogatást biztosít. Ezekre a felek külön írásos megállapodást kötnek.
7. szakmailag együttműködik az Önkormányzat kulturális és szociális intézményeivel

h) legalább évi 10 térspecifikus színházi előadást valósít meg ingyenesen a VII. kerületi társasházak lakói számára, melyeknek helyszínéről és időpontjáról előzetesen értesíti az Önkormányzatot.

i) a saját hatáskörben szervezett előadásaira összesen évi 92 db jegyet ajánl fel az Önkormányzat számára. A jegyeket év közben folyamatosan, az egyes előadásokra felszabaduló helyek, illetve a szabad kapacitás figyelembevételével biztosítja.

A 2024. évre nyújtott 7.500.000,- Ft összegű támogatás felhasználásáról a Színháznak a tárgyévet követő március 1. napjáig kell elszámolnia, a szakmai beszámoló elfogadásáról a Művelődési, Kulturális és Szociális Bizottság jogosult dönteni. A pénzügyi elszámolást a Humánszolgáltató Iroda megvizsgálta és elfogadta. Az Egyesület 2024. évi szakmai beszámolója az előterjesztés mellékletét képezi (*3. számú melléklet*), mely tartalmazza a megállapodásban vállalt feladatok megvalósításának bemutatását.

A beszámoló tartalmazza, hogy 2024-ben a Színház négy alkalommal térítésmentesen - 05.27. (1 előadás), 05.31. (2 előadás), 12.16. (1 előadás) -, valmint 05.28-án önköltségi áron bocsátotta az Önkormányzat rendelkezésére a színháztermet és a kávézót. A saját szervezésű előadásokat a kerületi lakosok 3.000,- Ft helyett 2.400,- Ft-ért, valamint 3.500,- Ft helyett 2.800,- Ft-ért (20 %-os kedvezménnyel) látogathatták. A beavató színházi programokon is kedvezményes áron (40 % kedvezménnyel) vehettek részt a kerületi óvodások, általános iskolások és középiskolások, továbbá a „Színház mindenkié” programsorozatra kedvezményes jegyvásárlásra volt lehetősége a NOE-tagággal rendelkezőknek. 2024-es év első felében 6 gyermekelőadás megtartására is sor került, melyekre a 121 db jegy felhasználása nagyrészt kerületi nagycsaládosok által történt. A Színház továbbra is biztosította a 2023-ban indult színházlátogatás lehetőségét a kerületi iskolák nyári táborozói számára.

2024 májusában 1 alkalommal, 2024 júniusában 9 alkalommal került sor térspecifikus színházi előadás megvalósítására, melyet a VII. kerületi társasházak lakói ingyenesen látogathattak. A Színház a saját hatáskörben szervezett előadásaira rendszeresen ajánlott fel jegyeket az Önkormányzat dolgozói számára, akik összesen 92 db jegyet használtak fel a tavalyi év során.

A VII. kerületi művészeti intézményekkel, iskolákkal, csoportokkal, szervezetekkel 6 alkalommal jött létre együttműködés a 2024-es év folyamán, továbbá a Színház 11 alkalommal jelent meg a kerületi újság nyomtatott és online felületein. A Színház 2024-ben 4 alkalommal (február, április, május, november) rendezett több napos, tematikus fesztivált.

A Színház 2022 óta hosszú távú együttműködést ápol a szekszárdi Magyarországi Német Színházzal, mely együttműködés folytatódott, továbbá a Színház négy EU-s projektek keretében is kapcsolódik a kerülethez.

A benyújtott szakmai beszámolóban foglaltak alapján a közszolgáltatási szerződésben vállaltak a tárgyévben teljesültek.

Kérem a tisztelt Bizottságot az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának ….. /2025. (IV.14.) határozata a Bethlen Téri Színház Közhasznú Nonprofit Kft. közszolgáltatási szerződés alapján benyújtott szakmai beszámolójának elfogadásáról**

Budapest Főváros VII. Kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy a **Bethlen Téri Színház Közhasznú Nonprofit Kft.** közszolgáltatási szerződés alapján benyújtott **2024. évi szakmai beszámolóját** elfogadja.

**Felelős**: dr. Pleva Dániel bizottsági elnök

**Határidő**: 2025. április 14.

Budapest, 2025. április 03.

Gyuris Gabriella

irodavezető

Mellékletek:

1. számú melléklet: a Képviselő-testület 227/2022. (IX.21.) határozata
2. számú melléklet: a Képviselő-testület 109/202. (IV.24.) határozata
3. számú melléklet: Bethlen Téri Színház Közhasznú Nonprofit Kft. 2024. évi szakmai beszámolója